**Calea spre lumină**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ți-e dor de-acel albastru care-n noapte,

în lumea fascinantă, ireală,

cu simțuri noi, puternice și apte,

îți colorează visul de vestală.

Cu fața către cer, îți cauți drumul

spre liniștea atât de mult dorită,

iar pleoapele-s perdele pentru fumul

din amintiri ce-au ars și te irită.

Că s-au pierdut, n-a fost o întâmplare,

au ars pe rând, în multe anotimpuri

în care ți-ai ascuns iubirea-n mare

atunci când arca lui trecea prin timpuri

Cu cer senin sau, poate, uragane

de care te-ai ferit și-ai stat deoparte,

lăsând ca valuri mari și turbioane

să-l mâne, singur pe cărări, departe.

În lumea ta, sunt visuri ce te-mbie

la o uitare-a vieții fără vină,

iar calea ta în viitor să fie,

în liniște și pace, spre lumină.